Kegyelem nektek és békesség Istentől a mi Atyánktól és az Úr Jézus Krisztustól!

Jn 16, 23b-27
*23Bizony, bizony, mondom nektek, hogy amit csak kértek az Atyától az én nevemben, megadja nektek. 24Eddig nem kértetek semmit az én nevemben: kérjetek és megkapjátok, hogy örömötök teljes legyen. 25Ezeket példázatokban mondom nektek, de eljön az óra, amikor többé nem példázatokban szólok hozzátok, hanem nyíltan beszélek nektek az Atyáról. 26Azon a napon az én nevemben kértek, és nem mondom nektek, hogy én kérem majd az Atyát értetek, 27mert maga az Atya szeret titeket, mivel ti szerettek engem, és hiszitek, hogy én az Istentől jöttem.*

Imádkozó Gyülekezet!

Szokták mondani, hogy: néma gyereknek anyja se érti a szavát. Ezt a gondolatot átültethetjük nyugodtan a mai igénk összefüggésébe is és azt mondhatjuk, hogy néma kereszténynek Isten se érti a szavát. Azaz, amíg csak hallgatunk nagyokat az Úr előtt, amíg nincs Vele élő és folyamatos beszélgetésünk, amíg nem merjük se Őt megszólítani, se elmondani neki a kéréseinket, a könyörgéseinket, a hálaadásainkat, hanem csak maszatolunk, utalgatunk, egy-egy bemagolt imával kipipáljuk ezt is az életünkben, addig bizony ez némaság marad, hiszen a szívünk, az őszinte hitünk nem szólal meg. Persze ne értsük félre, nagyon szép imádságaink vannak, akár az énekeskönyv hátuljában – bátorítok is mindenkit, hogy használja őket -, és akkor még nem is beszéltünk a Miatyánk-ról, de ha az ilyen imádságok gépies elmormolása jelenti valakinek az imádságos életét, akkor az szinte pont ugyan olyan, mintha néma maradna.

Rogate, azaz az imádság vasárnapján, nem véletlen, hogy erősen meg kell szólalnia ismét az apostoli felszólításnak is: *„szüntelenül imádkozzatok!”.* Az imádság nem egy költői műfaj, aminek a stílus jegyeit, a kötött formáját meg kell tanulni, illetve nem is valami olyan, amihez külön tehetség kellene. Ez nem egyes emberek kiváltsága, hanem mindannyiunk közös ajándéka. Az, amit a mai igénkben Jézus is hangsúlyoz: „*Azon a napon az én nevemben kértek, és nem mondom nektek, hogy én kérem majd az Atyát értetek, 27mert maga az Atya szeret titeket”*. Azaz a mi mennyei Atyánk valóban úgy szeret minket, mint a saját gyermekeit, akiknek hallani akarja az őszinte hangját, akiktől csak azt kéri, hogy Jézus Krisztusért bízzunk Benne: álljunk meg és mondjuk el neki tisztán, nyíltan, ami a szívünkön van, azaz akarjunk vele beszélgetni. Akarjuk meghallani Őt is ezekben a beszélgetésekben, mert Ő igenis szeretne válaszolni, Ő igenis törődik veled. De úgy nem működik ez a bensőséges kapcsolat, ha csak sablon szövegeket küldözgetünk neki a messzi a távolból és igazából nem is érdekel a válasza, csak az, hogy megkapom-e, amit akarok, vagy nem. Így akkor az „imádságos életünk” csak kívánságlisták tömkelege, amilyet a gyerekek írnak a Mikulásnak, vagy még konkrétabban sokszor követelés lista lesz csak belőle és nem beszélgetés, főleg nem könyörgés, vagy hálaadás.
Nem tudom, hogy belegondoltak-e már a Testvérek, hogy mi emberek, még a hívők is, folyton Isten akaratát emlegetjük, azt, hogy azt el kell fogadni, de valójában az Úr az, aki nekünk szabad akaratot adott, Ő nem kényszerít, csak maximum próbál útbaigazítani, és éppen mi vagyunk azok, akik az akaratunkat folyton Rá próbáljuk erőltetni, és számon kérnénk rajta, hogy miért nem úgy történnek a dolgok, ahogy mi akartuk. Most akkor kinél van a hangsúly az akaraton? Istennél, a Mindenható Úrnál, vagy az embernél, a teremtménynél? Nem furcsa, hogy az Isten az, aki kér, az ember pedig az, aki követel?

Az kellene, hogy legyen, de mégsem az, hiszen ez már elültetődött bennünk. Mikor a világ azt harsogja, azt tanítja nekünk, hogy: „Jár neked!”, vagy hogy „Vedd el!”, „Szerezd meg mind!”, akkor sajnos mondhatni, hogy nem is csodálkozhatunk, hogy már a keresztény ember sem mindig tudja, hogy mi a különbség a között, hogy „*amit csak kértek az Atyától az én nevemben, megadja nektek.”* és a között, hogy *amit csak követeltek az Atyától azt megkapjátok…* pedig két lényeges különbség is van.

Az első éppen az, hogy meg kellene tanuljunk ismét kérni. Sőt, hadd mondjam így: könyörögni. Ebben a könyörögni szóban pedig nem csak az alázat van ott, hanem a folyamatosság is, éppen az, ami a már idézett páli felszólításban is elhangzott: *„szüntelenül imádkozzatok”*. Nem csak néha-néha kell imádkozni. Akkor, amikor baj van; akkor, amikor épp nem felejtek el hálát adni; este, ha épp még nem vagy túl fáradt, vagy épp vasárnaponként. Tehát nem egyszer-egyszer, hanem folyamatos beszélgetésben kellene, hogy legyél a te mennyei Atyáddal. Szüntelenül!
Bevallom ezért is bántja egy kicsit a fülemet mindig a „megimádkoztam” kifejezés. Tudom, hogy nem ez akar lenni a tartalma, de mégis azt jelenti valójában, hogy elvégeztem, befejeztem az imádság feladatát. Pedig erre nagyon nem szabadna így tekintenünk, mint a kapálásra, hogy végig értem a soron és akkor kész, letehetem a kapát. Ez egy olyan kapcsolatnak az állandó lehetősége, amiről egy percre se szabadna elviselnünk, hogy épp nincs részünk benne.
Anyák napjához is kapcsolódva hadd hozzam most példának elénk József Attila Mama című versének részletét, hogy nekünk is épp így kellene teljes szívünkkel, szüntelenül ragaszkodni ahhoz, hogy folyton ott akarunk lenni Isten ölelésében, a vele való szoros kapcsolatban, mint, ahogyan a költő írja az édesanyjával kapcsolatban: *„Én még őszinte ember voltam, ordítottam, toporzékoltam. Hagyja a dagadt ruhát másra.
Engem vigyen föl a padlásra.”*

Tehát nem letudnunk kellene az imádságainkat, hanem ordítani és toporzékolni, amikor csak egy pillanatra is olyan helyzet adódna, mint amikor az édesanya leteszi a karjaiból, a közvetlen öleléséből a kisgyermekét.

A másik kiemelt dolog pedig, amit észre kell vennünk Jézus szavaiból: „*23Bizony, bizony, mondom nektek, hogy amit csak kértek az Atyától az én nevemben, megadja nektek. 24Eddig nem kértetek semmit az én nevemben: kérjetek és megkapjátok, hogy örömötök teljes legyen.”* – azaz, hogy itt határozottan az szólal meg, hogy Jézus nevében, az Belé vetett, a Megváltóba vetett élő hit által kell kérnünk. Tudnunk kell, hogy ki által van utunk, van közvetlen kapcsolatunk az Atyával. Őszinte, Jézusba kapaszkodó könyörgés kell, hogy legyen az imádság. Az imádság nem lehet olyan, mint a vitamin, amit csak bekapunk és közben legyintünk, hogy végül is ártani nem fog, legfeljebb nem használ. Az ilyen imádság szintén csak némaság. Semmit se ér. Ha nem élő, Krisztusba kapaszkodó bizalommal kérem az Urat, akkor nem, hogy hegyek nem fognak mozdulni, de valójában a saját szívünk se mozdul, nem dobban meg, mert halott az egész.
Többen tudják, hogy díszhalakat tartunk. A halakat nem tartják épp okos állatoknak, de még ezek a kis lények is tudják, hogy, ha csak emelem a kezemet az akvárium vize felé, akkor nem elmenekülni kell, hanem odajönnek a felszínre, mert táplálékra számítanak. Úgy tűnik, hogy tőlünk emberektől, sokszor nem futja ennyi bizalomra, ennyi tapasztalati tudásra se a megtartó, megváltó Urunk kapcsán. Nem merünk odaúszni hozzá és bizalommal várni a táplálást, az éltető kegyelmet, az áldást, hanem inkább úszkálunk csak az életünk akváriumának az alján és morgunk, és számon kérünk, hogy miért nem hullik elénk több… Pedig a kegyelem Ura jelen van a te életedben is. Éltetni akar téged, mert szeret, mert Krisztusért meg akar tartani téged és nem kér semmi egyebet, mint, hogy bízz Benne, legalább az érted meghalt és feltámadt Krisztusért bízz Benne. Így tanúskodik erről mai igénkben Jézus: „*27mert maga az Atya szeret titeket, mivel ti szerettek engem, és hiszitek, hogy én az Istentől jöttem.”*.
Kovács Kati énekesnő énekli, hogy: „Úgy szeretném meghálálni, Vagy legalább megpróbálni, Mind, mind azt a jót, mit értem tett az én anyám.”. A mi mennyei Atyánk nem mondja, hogy valahogy meg kellene szolgálni mindazt a jót, amit Ő tett veled, csak annyit kér, hogy legalább őszinte szívvel bízz benne! Krisztusba vetett hittel bízd rá minden kérdésed, mind nehézséged, az egész életed – szüntelenül imádkozz, azaz Vele vágy állandó, egy percre se elfelejtett kapcsolatban lenni és Ő veled lesz, mert szeret és nem a padlásra, hanem a mennybe, az Ő örök ölelésébe akar felemelni téged is. Bízzatok Benne és kérjétek Krisztusért Testvérek! Ámen